text: [{"text_idx": "#000003", "text": "Maloota odeeffannoowwan sobaa adda baafachuuf nu gargaaran"}, {"text_idx": "#000004", "text": "Jiruu guyyuu keenya keessatti odeeffannoowwan sobaa miidiyaalee hawaasaarratti, miidiyaalee idileerraa akkasumas afaaniin namootarraa dhagahuu dandeenya."}, {"text_idx": "#000005", "text": "Odeeffannoowwan sobaa kunneen ta\u2019e jedhamee burjaajii uumuuf kan tamsa\u2019an yookiin immoo osoo hin beekiin dogongoraan kan tamsa\u2019an ta\u2019uu danda\u2019u."}, {"text_idx": "#000006", "text": "Kaayyoon odeeffannichaa kunneen keessaa kamiyyuu yoo ta\u2019ellee miidhaa sababa odeeffannichaan dhufuu danda\u2019uuf akka hin saaxilamneef of eeggannoo gochuun barbaachisaadha."}, {"text_idx": "#000007", "text": "Kanaaf odeeffannoo sobaaf akka hin saaxilamneef maal gochuu dandeenya?"}, {"text_idx": "#000008", "text": "Jalqaba mallattoolee odeeffannoo sobaa keessaa muraasa yaa ilaallu:"}, {"text_idx": "#000009", "text": "Arbeeffamee kan dhiyaate: namootni yookiin gareeleen odeeffannoo sobaa tamsaasan odeeffannoon isaanii qalbii dubbistootaa ykn dhaggeeffattootaa akka hawwatuuf dhimmicha akka malee arbeessanii dhiyeessu. Akka fakkeenyaattis barreeffamoota ykn viidiyoowwan miidiyaalee hawaasaa irratti qoodanif matadureewwan cuqaasa adamsan fayyadamu.\nMiira namaarratti kan akeeke: odeeffannoowwan sobaa baay\u2019een namoota biratti miirawwan garagaraa akka uumanitti qixeeffamanii qoodamu. Miirri kun sodaa, yaaddoo, gadda akkasumas aarii ta\u2019uu danda\u2019a.\nRagaa kan hin qabne: odeeffannoowwan sobaa tamsa\u2019an ragaa qabatamaa mirkanaa\u2019uu danda\u2019u hin qaban.\nItti fayyadama afaanii loogii qabu ykn dogongorsiisaa ta\u2019e: Odeeffannoowwan sobaa yeroo baay\u2019ee bifa garee yookiin nama tokko irratti loogii qabuun dhiyaatu. Kana malees bifa dogongorsiisaa ta\u2019eenis qoodamu.\nMadda kan hin qabne: odeeffannoowwan sobaa baay\u2019een bifa mirkaneessuun hin danda\u2019amneen qoodamu. Kunis maddi odeeffannichaa eenyu akka ta\u2019e osoo hin eerin qoodamu."}, {"text_idx": "#000010", "text": "Akkamiin odeeffannoowwan sobaarraa of eeguu dandeenya?"}, {"text_idx": "#000011", "text": "Dhugummaa ykn sirrii ta\u2019uu odeeffannoo tokkoo yoo shakkine odeeffannoo sana ofitti fudhachuu fi namoota biroof qooduu keenyaan dura of eeggannoo gochuu fi qorannoo dhuunfaa keenyaa taasisuu qabna."}, {"text_idx": "#000012", "text": "Madda odeeffannichaa sakatta\u2019uu: odeeffannoon shakkisiisaa agarre madda amanamaa ta\u2019erraa hin qoodamne taanaan waa\u2019ee nama ykn dhaabbata odeeffannicha qoodee qorachuun barbaachisaadha. Kana males odeeffannoowwan nama ykn dhaabbatichaan kanaan dura qoodaman mil\u2019achuunis faayidaa qabeessa.\nOdeeffannichi eenyufaan akka qoodame ilaaluu: odeeffannichi miidiyaalee fi maddoota odeeffannoo amanamoo birootiin qoodamuu isaa mirkaneeffachuun barbaachisaadha.\nRagaawwan dhiyaatan qorachuu: odeeffannoon dhageenye yookiin dubbifne ragaa qabatamaan kan deeggarame ta\u2019uusaa mirkaneeffachuun odeeffannoo sobaa fi dogongoraaf akka hin saaxilamne nu gargaara."}, {"text_idx": "#000013", "text": "Odeeffannoo dhiyaate moosaajiiwwanitti fayyadamuun qorachuu: yeroo ammaatti moosaajiiwwan suuraawwan fi viidiyoowwan kanaan dura eenyu fi maalif akka qoodaman beekuuf nu gargaaran heddutu jiru. Kanaafis odeeffannoowwan shakkisiisoo bifa suuraa fi viidiyoon qoodaman moosaajiiwwan kunneenitti fayyadamuun sakatta\u2019uun ni gorfama. Suuraa sakatta\u2019uuf moosaajiiwwan/marsariitiiwwan akka Google reverse image search, Yandex, Bing fi TinEye fayyadamuu dandeenya. Viidiyoo sakatta\u2019uuf/qorachuuf immoo mosaajii InVID kompiitara keenyarratti fe\u2019uun fayyadamuu dandeenya."}, {"text_idx": "#000014", "text": "\u12c8\u1245\u1273\u12ca \u1218\u1228\u1303\u12ce\u127d\u1295 \u1240\u1325\u1273 \u1260\u12a2\u121c\u120d\u12ce \u1208\u121b\u130d\u1298\u1275 \u12ed\u1218\u12dd\u1308\u1261"}, {"text_idx": "#000020", "text": "Dandeettii itti fayyadama miidiyaa fi gahee tamsa\u2019ina odeeffannoo sobaa ittisuu keessatti qabu"}, {"text_idx": "#000021", "text": "\u1260\u121b\u1285\u1260\u122b\u12ca \u12a0\u12cd\u1273\u1228 \u1218\u1228\u1266\u127b\u127d\u1295 \u12ed\u12a8\u1270\u1209\u1295"}]